**Broj: 711-I-1161-M-73/19-03-17**

Zagreb, 3. svibnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Maria Habeka, zastupnika u Hrvatskom saboru, za davanjem mišljenja Povjerenstva,** na 48. sjednici, održanoj 3. svibnja 2019.g., daje sljedeće

**MIŠLJENJE**

**Dužnosnik Mario Habek, zastupnik u Hrvatskom saboru, koji je povodom obnašanja navedene dužnosti izabran na dužnost potpredsjednika Odbora za turizam Hrvatskog sabora, smije prihvatiti poziv Kinesko-europske zaklade za kinesku kulturu i obrazovanje, kojoj je od strane Odjela za kulturu i turizam Vlade Pokrajine Shanxi, institucije područne vlasti Narodne Republike Kine, povjereno uručenje poziva za protokolarni posjet, te na trošak organizatora putovati i boraviti u Narodnoj Republici Kini, s obzirom da se radi o državnom tijelu koje snosi sve navedene troškove.**

Obrazloženje

Zahtjev za davanjem mišljenja Povjerenstva podnio je dužnosnik Mario Habek, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-1837-M-73/19-01-3 dana 29. travnja 2019. g., povodom kojeg se vodi predmet broj M-73/19.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a, stoga je dužnosnik Mario Habek povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da je dobio poziv za odlazak u Narodnu Republiku Kinu (u daljnjem tekstu: NR Kina) u cilju promocije Varaždinske županije. Nadalje navodi da je potpredsjednik Odbora za turizam Hrvatskog sabora te da je izabran na dužnost zastupnika u Hrvatskom saboru u izbornoj jedinici u kojoj se nalazi Varaždinska županija te da namjerava u suradnji s predstavnicima lokalne i područne (regionalne) samouprave u NR Kini turistički promovirati navedenu županiju radi dolazaka što većeg broja turista. Dužnosnik traži mišljenje Povjerenstva može li prihvatit poziv za putovanje iznoseći da je organizator puta spreman platiti sve troškove putovanja.

Zahtjevu prileži pozivno pismo od strane Kinesko-europske zaklade za kinesku kulturu i obrazovanje (Sino-European Foundation of Chinese Culture And Education) na engleskom i kineskom jeziku u kojem se navodi da je pokrajina Shanxi kolijevka 5.000 godina stare kineske civilizacije. Navodi se da je kulturno nasljeđe Pokrajine Shanxi simbol kineske civilizacije te da je to nasljeđe potpuno integrirano sa prirodnim okolišem (rijekama, planinama) i ljudima, što je predstavljeno Žutom rijekom, Kineskim zidom i Wutai planinom. Nadalje se u pozivnom pismu ističe da u svrhu promicanja kineske kulture i upoznavanja s njom te prirodnim ljepotama, Kinesko-europska zaklada za kinesku kulturu i obrazovanje, poziva sudionike da prisustvuju konferenciji naziva „5. Forum Turističkog razvoja pokrajine Shanxi, međunarodni putnički forum - Drevna kineska civilizacija, Prekrasni krajolik pokrajine Shanxi“, a što je zakladi povjereno od strane Odjela za kulturu i turizam Vlade Pokrajine Shanxi. Navodi se da će organizator podmiriti sve troškove puta i smještaja na konferenciji.

U dopuni zahtjeva koji je u Povjerenstvu zaprimljen istoga dana pod poslovnim brojem: 711-U-18447-M-73/19-02-3 dužnosnik Mario Habek navodi da je Mađarska kulturna zaklada za obrazovanje u srednjoj Europi pozvana od strane Odjela za kulturu i turizam Vlade Pokrajine Shanxi te da je navedena zaklada pozvala ljude s kojima su tijekom godine surađivali. U dopuni se navodi da je riječ o državnoj instituciji.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 46. Poslovnika Hrvatskog sabora („Narodne novine“ broj 81/13., 113/16., 69/17. i 29/18.) propisano je da radno tijelo Hrvatskog sabora ima predsjednika, potpredsjednika i određeni broj članova. Hrvatski sabor bira i razrješuje predsjednika, potpredsjednike i članove radnog tijela iz reda zastupnika u Saboru, ako tim Poslovnikom nije drugačije određeno poštujući odgovarajuću zastupljenost obaju spolova. Radna tijela Hrvatskog sabora su odbori i povjerenstva osnovani Poslovnikom (članaka 44. Poslovnika). Člankom 78. Poslovnika Hrvatskog sabora propisano je da su u djelokrugu Odbora za turizam poslovi utvrđivanja i praćenja provođenja politike, u postupku donošenja zakona i drugih propisa. Odbor ima prava i dužnosti matičnoga radnog tijela u područjima koja se odnose na: koncepciju i strategiju razvoja hrvatskog turizma, utvrđivanje i praćenje provedbe politike turističkog razvoja Republike Hrvatske, ugostiteljsku i turističku djelatnost i s njima neposredno vezane djelatnosti, praćenje koncesija u turizmu, razvojne programe u turizmu od osobite važnosti za gospodarski razvoj Republike Hrvatske, utvrđivanje i praćenje provedbe politike zaštite i očuvanja kakvoće turističkog prostora. Člankom 78. Poslovnika Hrvatskog sabora propisano je da Odbor za turizam ima predsjednika, potpredsjednika i 11 članova, a još tri člana imenuju se i to jedan predstavnik Hrvatske turističke zajednice i dva člana iz reda javnih, znanstvenih i stručnih djelatnika.

Dužnosnik Mario Habek povodom obnašanja dužnosti zastupnika u Hrvatskom saboru izabran je na dužnost potpredsjednika Odbora za turizam Hrvatskog sabora.

Iz navedenog pozivnog pisma proizlazi da je Kinesko-europskoj zakladi za kinesku kulturu i obrazovanje povjereno od institucije područne vlasti u NR Kini, Odjela za kulturu i turizam Vlade Pokrajine Shanxi, pozivanje dužnosnika Maria Habeka, zastupnika u Hrvatskom saboru i potpredsjednika Odbora za turizam Hrvatskog sabora, radi upoznavanja s kineskom kulturnom tradicijom Pokrajine Shanxi i prirodnim ljepotama tog dijela NR Kine, pri čemu se navodi da će sve troškove podmiriti organizator puta.

Na službenoj internetskoj stranici navedene zaklade navodi se da je osnovana u Mađarskoj u cilju razvoja kinesko-europskih kulturnih odnosa te da je glavna svrha daljnji razvoj kulturnih, obrazovnih i istraživačkih programa između NR Kine i europskih zemalja te da je kroz razne kulturne događaje, akademske programe i razmjenu ljudi zaklada usmjerena približavanju NR Kine Europi te upoznavanju regije s kineskim dostignućima.

Navedena zaklada uputila je poziv na sudjelovanje na forumu po ovlasti Odjela za kulturu i turizam Vlade Pokrajine Shanxi, a forum ima za cilj upoznavanje s kulturom i krajolikom Pokrajine Shanxi. Nadalje, dužnosnik je član Odbora Hrvatskog sabora koji se bavi utvrđenjem i praćenjem provedbe turističke politike te proizlazi da je organizator puta institucija područne (regionalne) vlasti.

Sukladno navedenome, podmirivanje troškova puta i smještaja po pozivu tog organizatora za vrijeme dužnosnikova boravka u NR Kini predstavlja protokolarni posjet te se ne bi smatralo darom u smislu odredbi ZSSI-a, niti bi prihvaćanjem navedenog poziva dužnosnik Mario Habek kršio odredbe ZSSI-a.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Mario Habek, osobna dostava
2. Objava na internetskoj stranici Povjerenstva
3. Pismohrana